
ĐAKOVO U PROJEKTIMA ŽELJEZNIČKIH 
PRUGA 
S posebnim osvrtom na izgradnju pruge 
Osijek-Đakovo-Vrpolje 


U ovom radu autor je nastojao sagledati mjesto Đakova u projektima 
željezničkih pruga od sredine 19. do prvih godina 20. stoljeća. Posebnu 
pozornost posvetio je pruzi Osijek-Đakovo-Vrpolje, za žitelje ovog dijela 
Slavonije izuzetno značajnoj prometnici koja je, uz mnoštvo teškoća, 
dovršena tek u drugoj polovici 1905. godine. 


1. Strategija izgradnje željezničkih pruga u Hrvatskoj 
tijekom 19. stoljeća 


Već tijekom dvadesetih godina 19. stoljeća pojedinim krugovima unu- 
tar Habsburške monarhije bilo je jasno da je daljnji gospodarski razvitak 
države usko vezan za izgradnju željeznice. Ubrzo su uslijedili konkretni 
potezi. Izdane su prve koncesije, osnovana dioničarska društva, obavljeno 
trasiranje i svi ostali poslovi koji nužno prethode uspostavi željezničkog 
prometa. Doduše, u ovoj, početnoj fazi izgradnje, još uvijek primarno na 
konjsku vuču.' Proći će tek nekoliko desetljeća da bi konji bili zamijenjeni 
parnim lokomotivama, a ,eksperimentalna“ faza razvoja izgradnje željez- 
nica konzistentnim, minuciozno osmišljenim planom njene dugoročne 
izgradnje. U tom periodu, a riječ je o tridesetim godinama 19. stoljeća, 
izgradnji željeznica nije se prilazilo ponajprije kao gospodarsko-inovativ- 
nim zahvatima, već prvorazredno strateškim, dakle političkim pitanjima. 
Sagledavajući stvari iz takve perspektive biva jasno zašto je centralistička 
politika Monarhije preferirala izgradnju pruga s ishodištem u Beču, pose- 
bice naglašavajući nužnost što bržeg povezivanja središta Monarhije s 
lukom Trst. Takva koncepcija, na kojoj je Austrija rezolutno ustrajavala sve 
do nagodbe s Ugarskom, javno je obznanjena u Beču 1841. godine u formi 


' Bernard STULLI, Prijedlozi i projekti željezničkih pruga u Hrvatskoj 1825 - 1863, knji- 
gal, (Zagreb, 1975), 15. 

prvog preglednog plana izgradnje željeznica na području Carevine." Na 
takvu austrijsku koncepciju, prema očekivanju, reagirali su Mađari - i to 
vrlo oštro. Na zasjedanju ugarskog parlamenta usvojen je zakonski članak 
XXV. u kojem se austrijskom prometnom sistemu s ishodištem u Beču 
suprotstavlja mađarska prometna koncepcija koja ishodište pruga vidi u 
Budimpešti, «odakle se grana 13 glavnih linija, zahvatajući i preko granica 
Ugarske, pogotovo u tzv. “pridružene zemlje' Ugarskoj, pa tako i u 
Hrvatsku sve do - Rijeke.»? 


Kao i u svim ostalim bitnim odrednicama gospodarskog, društvenog, 
kulturnog i političkog života, stoljećima unazad, Hrvatska je i u osmišlja- 
vanju svoje željezničke mreže, toliko bitne za gospodarstvo i nacionalnu inte- 
graciju, morala balansirati između Beča i Pešte. Prostora je, doduše, ostajalo 
vrlo malo, dovoljno tek za idejno osmišljavanje više ili manje smionih pro- 
jekcija željezničkih pruga koje u četrdesetim i pedesetim godinama, kao i 
dugi niz godina nakon toga, nisu imale realno uporište koje bi, ako ne garan- 
tiralo, ono barem davalo realne izglede za konkretizaciju osmišljenog. 
Osnovni problem Hrvatske toga vremena bio je u nedostatku domaćeg kapi- 
tala neophodnog za ulaganje u projekte od strateškog nacionalnog interesa, te 
činjenica što ti projekti, najčešće, nisu kolidirali s interesima najmoćnijih 
država Carstva. Od ništa manje smetnje, barem kada je u pitanju izgradnja 
željezničke mreže, bile su i nesuglasice pojedinih regija, interesno povezenih 
poduzetnika i visoko pozicioniranih društvenih i političkih uglednika oko 
izgradnje prioritetnih prometnih pravaca. Ako se tomu pridoda i upravno- 
politička rascjepkanost hrvatskog teritorija, koja je u drugoj polovici 19. 
stoljeća pretpostavljala usuglašavanje Beča, Pešte, Zagreba i krajiških insti- 
tucija oko smjera i načina financiranja pojedinih željezničkih pravaca, jasno 
je da u dogledno vrijeme nije bilo realno očekivati izgradnju željezničkih 
pruga na državnoj razini čija bi izgradnja bila na liniji uvažavanja hrvatskih 
nacionalnih interesa. 


Takvo stanje trajalo je sve do propasti Austro-ugarske države 1918. 
godine. Sve to vrijeme Hrvatska je ,,u velikim infrastrukturnim investicijama 
Monarhije služila Austriji i Ugarskoj u prvom redu kao prometni koridor jed- 
nom za bečku, drugi put za peštansku ekspanziju prema Jadranu i Orij entu.““ 


Za vrijeme dominantno bečkog utjecaja na prilike u Hrvatskoj, sve do 
Nagodbe 1867./1868., izgrađena pruga Beč - Trst* u bitnome je determinira- 
la planiranje i izgradnju ostalih željezničkih pruga. Austriji, dakako, nije bio 


* Mirko VALENTIĆ, ,,Osnovni problemi prometne integracije i jadranske orijentacije 
hrvatskog poduzetničkog građanstva u XIX. stoljeću“, Povijesni prilozi, br. 9, 1990., 52. 

*B. STULLI, isto, 17. 

“ M.VALENTIĆ, isto, 63. 

Ž Izgradnja pruge Beč -Trst, tzv. arterija Carstva, trajala je od 1842. do 1857. godine. 
Godine 1846. izgrađena je dionica Beč-Celje, 1849. Celje-Ljubljana, da bi posljednja dionica, 
Ljubljana-Trst, u promet bila puštena 1857. godine. 


444 Borislav Bijelić 


cilj poticati integraciju hrvatskih zemalja, još manje otvoriti novi koridor 
prema Jadranu (Rijeka-Senj), već izgraditi priključke na već postojeću prugu 
i tako preusmjeriti dotadašnje trgovačke putove kojima je hrvatska roba sti- 
zala u ,mađarsko primorj a 


Prva pruga u Hrvatskoj izgrađena je upravo kao refleksija takvih ten- 
dencija bečkih poduzetničkih i političkih krugova. Bio je to bečko-tršćanski 
odvojak pruge Zidani most-Zagreb-Sisak pušten u promet 1862. godine.“ Iste 
godine, između 20. i 22. kolovoza, u Zagrebu je održana Banska konferenci- 
ja posvećena rješavanju željezničke problematike. O problemima izgradnje 
željezničkih pruga u Kraljevini Hrvatskoj i Slavoniji raspravljalo se i ranije, 
na zasjedanju Hrvatskog sabora 1861. godine, prilikom izrade planova za 
pojedine dionice pruga još tijekom četrdesetih godina, a sve više ,,željeznič- 
ka“ problematika nalazila je svoje mjesto i na stranicama dnevnog tiska. 
Unatoč toga, Bansku konferenciju treba posebno istaknuti, i to stoga što je na 
noj ,,po prvi put zacrtan plan za izgradnju željezničke mreže u interesu eko- 
nomskog razvoja Hrvatske i uočena (...) opasnost od jakih lokalnih i regio- 
nalnih interesa.“* Na Konferenciji, kojoj je osim bana Josipa Šokčevića, nje- 
nog inicijatora, značajan doprinos dao i Ivan Mažuranić, tada dvorski kance- 
lar, postavljeno je pitanje od čijeg je rješenja ovisila daljnja sudbina, ne samo 
željezničke mreže u Slavoniji i Hrvatskoj, već i sveukupnog hrvatskog 
gospodarstva: kako spojiti Slavoniju i Srijem s jadranskim lukama? Oko tog 
pitanja iskristalizirala su se tri prijedloga. Većina sudionika Konferencije - 
na kojoj su osim već spomenutih osoba učešće uzeli župani svih sedam župa- 
nija, predstavnici trgovačkih komora, društveno prominentni pojedinci i 
predstavnici gradova - prihvatila je prijedlog koji je zagovarao izgradnju 
pruge od Zemuna, sredinom Slavonije, do Zagreba, a otuda preko Karlovca 
do Rijeke. Ova pruga, kako je planirano, trebala je imati  priključke za 
Osijek, Brod na Savi i Sinj. Dvorska kancelarija je, uz izvjesne korekcije,? 
ovakav plan prihvatila, i ubrzo su započeli pripremni radovi. 


Vojni neuspjesi Monarhije i sve složenija politička situacija u državi 
doveli su 1867. godine do potpisivanja Austro-Ugarske, a godinu dana kasni- 
je i Hrvatsko-Ugarske nagodbe. Prvim ugovorom Hrvatska je u diobi vlasti 
između Beča i Budimpešte potpala pod interesnu sferu Mađara, dok su dru- 


* Od 1779. godine Rijeka ima status ,,Corpus Separatum“ krune sv. Stjepana i izravno je 
podređena Ugarskoj, sve do 1918. godine. 

" Doduše, prva pruga kroz Hrvatsku izgrađena je u Međimurju 1860. godine. No, kako 
je kralj u svibnju 1861. godine Međimurje priključio Ugarskoj, čini se ispravnim spomenutu 
prugu od slovenske granice do Siska smatrati prvom hrvatskom prugom, ili da budemo pre- 
cizniji, prvom prugom kroz Hrvatsku. 

* Zdenka BAŽDAR, Razvoj željezničke mreže u Hrvatskom podunavlju od 1850. do 
1914. godine, neobjavljeni magistarski rad, (Zagreb, 1999), 15. 

* Plan Dvorske kancalarije nije uključivao izgradnju pruge do Zagreba, već je ona od 
Siska trebala ići izravno na Karlovac i Ogulin, a iz Ogulina prema Rijeci i Senju. Vidi: Mirjana 
GROSS-Agneza SZABO, Prema hrvatskome građanskom društvu, (Zagreb, 1992), 352. 


Đakovo u projektima željezničkih pruga 445 


gim ugovorom regulirani odnosi između Mađarske i Hrvatske. No, Hrvatsko- 
Ugarska nagodba bila je sve samo ne ugovor koji bi Hrvatskoj omogućio 
nesmetani gospodarski razvitak, tim više što su pojedine odredbe Nagodbe u 
praksi sustavno kršene - dakako, na štetu Hrvatske. 


Na planu prometne integracije Hrvatske Nagodba je značila odustajanje 
od do tada dominirajućeg austrijskog modela izgradnje željezničke mreže. 
Taj model zamijenjen je mađarskim koji je, kao izraz hegemonističkih aspi- 
racija vladajućih krugova, inzistirao na povezivanju perifernih oblasti s 
Budimpeštom kao političkim, gospodarskim i kulturnim središtem države. U 
toj koncepciji nije bilo mjesta za izgradnju horizontalne hrvatske željezničke 
magistrale od Zemuna do Rijeke. Umjesto njene izgradnje, od neprocjenjive 
važnosti za cjelokupni, ne samo gospodarski život Slavonije i Hrvatske, 
Mađari su inzistirali na što je moguće bržem povezivanju Budimpešte s 
Rijekom. Dionicu te pruge od Djekenješa do Zagreba dovršili su 1870., dio- 
nica od Zagreba do Karlovca u prometu je bila već od 1865. godine, dok je 
posljednja etapa pruge, Karlovac - Rijeka, dovršena 1873. godine. Do raspa- 
da Monarhije 1918. godine na teritoriju Slavonije i Hrvatske izgrađen je 
određeni broj pruga koje su ,,predstavljale samo fragmente željezničke veze 
Budimpešte s Bosnom i Srbijom.“' Kao takve, razumljivo, bile su prije 
svega izraz potreba ekspanzionističkih mađarskih krugova. Izgradnja pruge 
Dalj-Brod na Savi možda je najeklatantniji primjer pogubnosti mađarske pro- 
metne strategije za razvoj pojedinih gradova i oblasti u Slavoniji i Hrvatskoj. 
Izgradnja te pruge ,,uvjerljivo pokazuje da su mađarski vlastodršci nastojali 
ne samo donijeti koristi Ugarskoj i sebi nego ponajprije oštetiti hrvatske inte- 
rese.“ 


U ozračju takvih tendencija građena je i pruga Osijek-Đakovo-Vrpolje. 
Prije nego li pokušam rekonstruirati tijek njezine izgradnje, od prvih inicija- 
tiva do svečanog otvaranja u rujnu 1905. godine, a to je i osnovni cilj ovog 
rada, ukratko ću se osvrnuti na idejno osmišljene, ali nikada realizirane pro- 
jekte pruga koje su trebale prolaziti kroz Đakovo. 


2. Đakovo u projektima izgradnje željezničkih 
pruga do 1894. godine 


Prvi spomen Đakova u projektima gradnje željezničkih pruga seže u 
1842. godinu. Te je godine C. L. Bruck, čelni čovjek riječkog Društva za 
izgradnju željezničke pruge Sisak-Karlovac, predao na uvid Ugarskom nam- 
jesničkom vijeću elaborat venecijanskog inženjera M. A. Sanferma koji je 
sadržavao i viziju širenja spomenute dionice na Osijek i Vukovar. Elaborat je 
napisan latinskim jezikom, a pasus u kojem se spominje Đakovo, tada još kao 


o Igor KARAMAN, ,,Privredni položaj Slavonije u Habsburškoj monarhiji pod nagod- 
benim sistemom“, Zbornik Historijskog instituta Slavonije, br. 9, 1966., 299. 


" Dragutin PAVLIČEVIĆ, Narodni pokret 1883. u Hrvatskoj, (Zagreb, 1980), 50. 

Dea-Kovar, tj. Diakovar, glasio je: ,,Longitudo totalis esset metrorum circiter 
223/m mill. 294/10 usque Esseck. Adhibitis fortasse localibus inquisitionibus 
amplius breviari posset tractus Andrieveczdol et Esseck illam propius Dea- 
Kovar transferentes, verum et hac obtenta breviatione, longior fieret ramus 
Vinkovecze et Vukovar; quare ubi et hic esset aedificandus, prioris immi- 
nueretur utillitas. Quod omne ex majoribus et accuratius habitis localibus 
investigationibus penderet, et ex disquisitione recte instituta tum utilitatis 
hujus rami secundi agendi, quae positiva primo aspectu videtur, tum condi- 
tionum quas terrae tractus, per quos transeundum est, suppeditant.“'“ 


Nekoliko godina kasnije, 1844. godine, Bruck i Sanfermo svoj su prvo- 
bitni prijedlog korigirali na način da su sada zagovarali izgradnju još duže 
dionice. Njeno ishodište trebalo je biti u Slankamenu, odakle bi, preko Rume, 
Vinkovaca, Đakova, Broda na Savi, Novske i Siska, išla sve do Karlovca. 
Plan je predviđao i izgradnju pobočnih pruga za Zagreb, Osijek, Vukovar i 
Mitrovicu. 


Ovu ideju Bruck i Sanfermo iznijeli su u pisanom obliku, argumentirano, 
ugarskom palatinu i ugarskom saboru, > ali kao što je i bilo za očekivati, 
Mađari je nisu podržali. Razlozi su, gledajući iz kuta mađarske službene poli- 
tike i njihovih strateških opredjeljenja po pitanju izgradnje prioritetnih željez- 
ničkih pravaca, imali svoje logično utemeljenje. Naime, Bruckova i 
Sanfermova inicijativa ocijenjena je kao proaustrijska, kao svjestan čin koji je 
za posljedicu trebao imati preusmjeravanje podunavske trgovine prema željez- 
ničkoj magistrali Beč-Trst (koja je upravo u to vrijeme bila u izgradnji), tj. luci 
Trst kao glavnoj austrijskoj izvozno-uvoznoj luci. 


Umjesto te pruge promađarski krugovi u Hrvatskoj inzistirali su na 
izgradnji pruge Vukovar - Rijeka. Ona, kao što je poznato, nije nikada 
izgrađena, ali su učinjene sve predradnje za njezinu finalizaciju. Pruga je tre- 
bala ići od Vukovara, preko Osijeka, do Rijeke, a predviđen je bio i njezin 
odvojak koji je trebao povezati Osijek sa Đakovom i Vrpoljem. Projektant 
pruge Carl Maria von Wallau izvijestio je 10. travnja 1844. godine Kapetanat 
grada Rijeke o dinamici radova na trasiranju spomenute pruge. U izvješću se 
konstatira da je dovršeno ,,trasiranje na dionici od Vukovara, preko Broda i 
Nove Gradiške, do Osekova, 2 milje pred Siskom; isto tako i za ogranak 
pruge Osijek-Đakovo-Vrpolje.““ 


!"B. STULLI, isto, 421. U prijevodu tekst bi glasio: ,,Potpuna bi dužina (pruge) sve do 
Osijeka iznosila oko 223000 metara, tj. 29 i 4/10 germanskih milja. Tek nakon što se možda 
izvrši pregled na licu mjesta, više bi se mogao skratiti potez od Donjih Andrijevaca do Osijeka 
tako da ju se prenese bliže Đakovu. Ali kad bi se i postiglo to skraćenje, duži bi krak bio 
Vinkovci i Vukovar. Zato gdje bi se taj i na kojem mjestu trebao graditi, korist bi se prvoga 
smanjila. Što bi sve ovisilo od velikih i pomnije obavljenih istraživanja na samom mjestu, te 
bi se na temelju istraživanja pravilno odredila kako korisnost toga drugoga kraka, koji bi se 
trebao graditi a koji se na prvi pogled čini pozitivnim, tako i uvjeta kojima obiluje položaj tla 
po kojemu (taj krak pruge) treba prolaziti.“ 

" B. STULLI, isto, 435-444, 

“*B. STULLI, isto, 446. 

O dionici pruge Osijek-Đakovo-Vrpolje C. M. Wallau iscrpnije je elabo- 
rirao u predstavci koju je Kapetansko vijeće grada i kotara Rijeke siječnja 
1845. godine podnijelo ugarskom palatinu. U njoj se, kada je o Đakovu riječ, 
navodi sljedeće: ,,Von Vrpolje ist iiber Striezivojna gegen Piskorevcze, 
Budrovcze und Diakovar, ferner nach Siroko Polje, Vuka, Czepin (wo sich 
eine gut organisirte Runkelruben Zukerfabrik des Herrn von Mayer, und des 
Grundherrn Adamovich befindet) dann nach Esseg, eine Flugelbahn von 6 
1/2 Meile beantraget.“'> 


Na istim stranicama projektant ističe važnost Društva za brodski promet 
u Osijeku, tehničke pojedinosti oko savladavanja kanala kod Tomašanaca i 
generalne nedoumice vezane za financiranje cjelokupnog projekta. 


Zaoštravanje političkih prilika u Carevini dovest će do revolucionarnih 
gibanja 1848. godine koja će, barem za neko vrijeme, tijekom pedesetih godi- 
na, imati za posljedicu još dominantniji utjecaj Austrije na sve društvene i 
političke procese unutar granica Monarhije. Na planu izgradnje željezničkih 
pruga značilo je to odustajanje od daljnjih radova na izgradnji pruge Vukovar 
- Rijeka. Već početkom pedesetih ,,Komisija i Minist. rata aktivno su učest- 
vovali u pripremi novog plana mreže austrijskih željeznica. /.../ Od pruga 
kroz Hrvatsku, do njenih granica, ili blizu tih granica, naveli su: Sisak - 
Zagreb, s odvojkom do Karlovca; Szegedin - Baja - Mohacs - Pech - Kanizsa 
- Zagreb; Mohacs - Osijek; Szegedin - Petrovaradin i Ljubljana - Nabrežina 
= Toti Priželjkivanu prometnu horizontalu kroz Hrvatsku zamijenila je 
vertikala u kojoj se ime trgovišta Đakovo nije spominjalo. 


Nezadovoljni ovakvom prometnom politikom Austrije slavonski su 
veleposjednici, na čelu s biskupom J. J. Strossmayerom, izradili predstavku 
vladaru i osobno mu je uručili 1. studenoga 1856. godine. U predstavci se, 
doduše, izrijekom ne spominje Đakovo, ali se apelira na potrebu revitalizaci- 
je dovršenih planova za prugu od Vukovara do Jadranskog mora. Izgradnjom 
te pruge, smatrali su potpisnici predstavke, bio bi ostvaren njihov osnovni 
cilj. Ako to pak ne bi bilo moguće učiniti u cijelosti, na način koji su to oni 
predložili, zahtijevali su barem što skoriju izgradnju pruge kroz Slavoniju. U 
njihovom osnovnom prijedlogu stajalo je i to da bi glavnu liniju pruge treba- 
lo pobočnom prugom povezati s granicom Osmanskog carstva kod Broda na 
Savi. 


5B. STULLI, isto, 473. U prijevodu tekst glasi: ,,Predložena je sporedna željeznička 
pruga od 6,5 milja koja bi išla od Vrpolja, preko Strizivojne, Piškorevaca, Budrovaca i Đako- 
va, zatim dalje prema Širokom Polju, Vuki, Čepinu (gdje se nalazi dobro organizirana tvorni- 
ca šećera gospodina von Mayera i zemljoposjednika Adamića) i naposljetku linija bi završila 
u Osijeku.“ 

*B. STULLI, isto, 69-70. 


" B. STULLI, isto, 654-657. Osim Strossmayera potpisnici predstavke bili su: grofovi 
Adolf i Ladislav Pejačević, grof Heinrich Khuen, grof Eltz, Ljudevit pl. Salopek i opat Adam 
Sukić. 

Iz pouzdanih izvora odmah je stigla vijest da ova inicijativa neće biti 
prihvaćena. Sredinom sljedeće godine molba slavonskih velikaša bila je i 
službeno odbijena. 


Sljedeći željeznički projekt u kojem je bilo uključeno i Đakovo, i to kao 
projekt kapitalne vrijednosti čija je realizacija konačno trebala zadovoljiti 
autentične hrvatske interese, definitivno je iskristaliziran na Banskoj konfe- 
renciji o željezničkom pitanju održanoj u Zagrebu od 20. do 22. kolovoza 
1862. Samo održavanje konferencije, a posebice njeni zaključci, bili su od 
nesagledivog značaja za daljnje oblikovanje hrvatskih interesa u izgradnji 
prioritetnih željezničkih prometnica u drugoj polovici 19. stoljeća. Svi sudio- 
nici konferencije načelno su se složili o nužnosti povezivanja istočnih dijelo- 
va Hrvatske s jadranskim lukama, ali se nisu složili oko toga kako bi točno tre- 
bala izgledati trasa pruge koja bi povezala te, najudaljenije dijelove zemlje. Za 
prugu koja bi išla dravskom dolinom zalagali su se knez W. Schaumberg-Lippe 
i grof Petar Pejačević. Njihova koncepcija nije prihvaćena jer ona, zapravo, i 
nije bila na liniji ostvarenja hrvatskih nacionalnih interesa. Naime, bilo je lako 
uočiti da njihovi ,,prijedlozi potpuno odgovaraju sistemu austrijske željezničke 
mreže, da su bili protivni koncepciji bilo kakvog hrvatskog željezničkog pro- 
metnog sistema... » 


Prijedlog da trasa buduće pruge ide savskom dolinom doživio je istu sud- 
binu. Zagovornici ovakve trase pruge, doduše, nisu bili na tragu razmišljanja 
nosilaca prethodne koncepcije. Oni su, ističući neke komparativne prednosti 
savske doline, zagovarali prugu koja bi više odgovarala njihovim lokalnim 
interesima. Vjerojatno i nije potrebno posebice isticati da su ovu koncepciju na 
konferenciji predložili i ,,branili“ predstavnici prisavskih krajiških područja, 
napose gradovi Vinkovci i Brod na Savi. 


Ideja da bi trasa pruge trebala prolaziti središtem Slavonije, a samim tim 
i kroz Đakovo, imala je najviše pristalica. Zamišljeno je da od Zemuna, preko 
Vinkovaca, Đakova i Požege ide do Zagreba, te od Zagreba preko Karlovca 
do Rijeke. Planom su predviđeni i priključci na Osijek, Brod na Savi i Senj. 
Činjenica što je dio trase prolazio kroz Vojnu krajinu i mogao biti spona 
između sjeverne Hrvatske, Bosne i Srbije, te stoga što ju je podržao i riječki 
magistrat nadajući se da bi ona mogla pripomoći inkorporaciji Rijeke u 
gospodarski život Hrvatske, bili su presudni momenti koji su toj trasi dali 
prednost u odnosu prema trasama koje su bile zamišljene da idu dolinama 
Drave i Save. * 


Za prugu koja bi prolazila središtem Slavonije naročito je bila zaintere- 
sirana Požeška županija. U zapisniku glavne skupštine županije Požeške iz 
veljače i ožujka 1862. godine * navode se argumenti zašto bi baš ta trasa 


*B. STULLI, isto, 119. 

"M. GROSS - A. SZABO, isto, 352. 

* Bernard STULLI, Prijedlozi i projekti željezničkih pruga u Hrvatskoj 1825-1863, knji- 
ga II, (Zagreb, 1975), 102-104. 

pruge bila najbolje rješenje - kako za državu, tako i za ,,družtvo željezničkog 
poduzetja“. Ističe se da bi ,,predloženi potez preko Kutinje, Pakraca i Požege 
na Diakovo išao (...) sredinom Slavonije, i bio za 7. miljah kraći neželi svi 
ostali potezi ... .“ Osim toga, kaže se dalje u izvješću, ,,ciela okolica od Kutinje 
preko Pakraca, Požege i Diakova bogata je na svakovrstnom voću, a osobito 
šljivami, (...), najizvrstniimi šumami....“ Tu su i ,Lipikske toplice“, tvornica 
stakla u Zvečevu itd.. Zbog svega toga županij jska skupština umoljava visoko 
kr. herv. slav. namjesničko Vijeće ,,da moćnim svojim uplivom onamo nastoja- 
ti izvoli, da se gore rečeni potez preko Kutinje, Pakraca, Požege na Diakovo za 
željezničku prugu ustanovi, da se preuzvišeni gosp. Kancelar Ivan Mažuranić 
umoli, da dostoji svojim putem gore napomenjeni družtvu željezničkom stav- 
ljeni predlog podupirati, a isto tako umoliti se odredjuje preuzvišeni gospodin 
Juraj Strossmayer biskup Diakovački, u kojega interesu kao vlastela diakovač- 
kog i u interessu prediela Diakovačkog takodjer od komunikacie udaljenog 
pomenuti potez leži, moćnog podupiranja radi.“ 


S istom molbom Požeška županija obratila se i hrvatskom dvorskom 
kancelaru Ivanu Mažuraniću. Na kraju pisma moli ga se da on ,,kao Kancelar 
i vrhovna glava naša, dostoji osiromašenom pučanstvu našem - kao blagi otac 
- kojeg je jedna znamenita strana pučanstva do sada bez pomoći samo teret 
nositi priviklo, odnikud ga sunce ogrejalo nije - od pomoći 1 utiehe biti, i 
moćnim uplivom posredovati, da se željezna pruga sredinom Slavonije i to 
preko Kutinje, Pakraca i Požege na Diakovo proizvede.“ 


Inicijativu Požeške županije, mimo očekivanja, a uz mjere stanovitog 
opreza, prihvatila je i Virovitička županija. 


Ideju o prolasku pruge sredinom Slavonije u više navrata rezolutno je 
podržao i biskup Josip Juraj Strossmayer. Na drugoj sjednici Banske konfe- 
rencije održanoj 21. kolovoza istaknuo je da se prilikom izgradnje željeznica 
mora prije svega paziti na dva momenta: interes ,,podhvatnika“ i interes 
države. ,,Ako je pruga iz Zemuna po sredini Slavonije najkraća k moru, to je 
nedvojbeno, da će ona i za podhvatnika biti najkoristnija; tim pako, što bi se 
ta pruga gradila kroz srce Slavonije, sigurno bi od najveće koristi bila i za 
narod, jer bi se njome i Podravci i Posavci jednako koristno mogli služiti.“ 


Po mišljenju Strossmayerovih biografa ,biskupova je rieč vriedila 
mnogo, i ona je, može se reći, odlučila cielom konferencijom. Svi su uvidja- 
li prieku nuždu, da se ta željeznica baš tim pravcem izgradi; svi su gledali 
sjajnoj budućnosti u dogled. Zagrebčani priredili su biskupu u slavu konce- 
rat i inače g ga sa ovacijama susretali, a županija požeška izjavila mu toplu zah- 
valnost.“ 


"B. STULLI, isto, 104. 


“ Vidi pismo koje je Virovitička županija uputila Hrvatskoj dvorskoj Kancelariji u Beču. 
B. STULLI, isto, 133-135. 


> Matija PAVIĆ - Milko CEPELIĆ, Josip Juraj Strossmayer biskup bosansko-đakovač- 
ki i sriemski god. 1850-1900., (Zagreb,1900-1904), 457. 


* Isto. 

Zaključak da bi pruga trebala ići sredinom Slavonije prihvaćen je od 
većine sudionika konferencije, ali je zasigurno svima bilo jasno da je do rea- 
lizacije tog projekta još dug i neizvjestan put. Upravo stoga na konferenciji 
je osnovan Odbor koji je trebao posebnu pozornost obratiti ,,na otvorena 
pitanja konkretne trase za ovu prugu, i na pribavljanje sredstava za njeno tra- 
siranje.““* Jednoglasnom odlukom za člana Odbora izabran je biskup J. J. 
Strossmayer, a većinom glasova barun Lazar Hellenbac, Iginio Škarpa, 
Ljudevit Vukotinović, Ante Jakić, dr. Mirko Šuhaj, grof Julio Janković i 
Koloman Bedeković. Odbornici su za predsjednika predložili biskupa 
Strossmayera koji ponudu nije prihvatio s obrazloženjem da obitava u Đako- 
vu te bi mu, iz čisto tehničkih razloga, posao koordinatora rada Odbora bio 
dodatno otežan.“ 


Zbog političkih promjena u Monarhiji tijekom druge polovice šezdesetih 
godina do konačne realizacije zamišljene pruge nije došlo, iako su neophodne 
pripreme za finalizaciju tog projekta uglavnom bile dovršene. Od tada, pa sve 
do početka osamdesetih godina 19. stoljeća, barem koliko je autoru ovog tek- 
sta poznato, Đakovo se više ne spominje u sustavnije osmišljenim projektima 
izgradnje željezničke mreže kroz Slavoniju i Hrvatsku. Prva takva inicijativa, 
koja će onda u konačnici i rezultirati izgradnjom pruge Osijek - Đakovo - 
Vrpolje, pojavila se početkom osamdesetih godina 19. stoljeća. 


3. Vicinalna željeznica Osijek-Đakovo-Vrpolje 


3.1. Priprema za gradnju pruge 


Gospodarski krugovi u Osijeku, posebice oni okupljeni oko Trgovačko- 
obrtničke komore za Slavoniju, dugi niz godina inzistirali su na izgradnji 
pruge koja bi preko Đakova i Vrpolja grad Osijek povezala s Brodom na 
Savi, a samim tim i Bosnom, tj. Osmanskim carstvom. Naime, izgradnjom 
pruge Dalj-Brod ,,bosanski promet odvraćen (je) od svoga naravnog tržišta u 
Osijeku“, što je bio još samo jedan u nizu poteza vladajućih mađarskih kru- 
gova prema ciljanoj izolaciji i marginalizaciji toga grada. Da bi dobili potpo- 
ru relevantnih državnih tijela i istaknutijih pojedinaca iz političkog 1 društve- 
nog života, predstavnici Osijeka odaslali su mnoga pisma, a nerijetko i izrav- 
no kontaktirali sa svima onima koji su mogli pripomoći afirmaciji ideje o 
gradnji pruge.“ Kada je već izgledalo da će inicijativa biti usvojena na naj- 


"> B. STULLI, knjiga I, 138. 

“M. PAVIĆ - M. CEPELIĆ, isto. 

" Nikola ATANASIJEV PLAVŠIĆ, Trgovačko-obrtnička komora za Slavoniju u prvih 
pedeset godina njenog opstanka 1853.-1903., (Osijek, 1904), 117. 

* Za podršku je zamoljen i J. J. Strossmayer. U jednom od pisama upućenih F. Račkom 
on piše:“ Ovih dana bje kod mene deputacija osječka pozivajući me, da joj se na čelo metnem 
i da idemo u Peštu, ne bi li odvratili ludost skrajnu, il je zloća skrajna, kojom Madžari u kraiš- 
koj željeznici Osijek mimoići kane. Veli svijet, da bi to jedino nesreću od Slavonije odvratiti 

višim mjestima, pogotovo stoga što ju je podržalo i vojno ministarstvo, došlo 
je u Osijeku do udesa koja je, barem za neko vrijeme, sve inicijative vezane 
za izgradnju pruge Osijek-Đakovo-Vrpolje stavila u drugi plan. 


Naime, dana 23. rujna 1882. godine u Osijeku se pod teretom vlaka 
srušio željeznički most. U nesreći je poginulo 26 vojnika koji su se iz Bosne 
vraćali svojim kućama, a željeznički promet na pruzi Osijek-Villany bio je do 
daljnjega u prekidu. Izravna posljedica te nesreće manifestirala se u poveća- 
nom prometu na pruzi Brod-Dalj. ,,Uslijed svih tih dogadjaja usnula je napo- 
kon namjera izgradnje željezničke pruge Osijek-Vrpolje, te je uskrsnula opet 
istom u godini 1894. (...).“* 


Od te, 1894. godine, proći će 11 godina mukotrpnog pregovaranja, prih- 
vaćanja i odbijanja ponuđenih projekata, njihovih korekcija, intervencija 
mnogobrojnih poslanstava, jednom riječju uzleta i padova koji će u konačni- 
ci, ipak, rezultirati izgradnjom pruge tijekom 1905. godine. 


Novi krug priprema za gradnju pruge Osijek-Đakovo-Vrpolje otpočeo je 
listopada 1894. godine odlaskom osječkog izaslanstva u Budimpeštu gdje ih 
je primio tadašnji hrvatski ban Khuen Hedervary. Izaslanstvo mu je tom pri- 
likom izložilo svoje argumente za izgradnju pruge, te od bana dobilo jamst- 
va da će se on osobno zauzeti za ishođenje dozvole potrebne za početak rado- 
va.“ Istu potporu ovom projektu, i to vrlo konkretnu, dala je i Virovitička 
županija i Gradsko poglavarstvo Osijeka. Na skupštini Virovitičke županije 
održanoj 10. studenog 1894. godine? upisani su iznosi za nabavu temeljnih 
dionica u desetogodišnjim beskamatnim obrocima i osigurana potpora iz 
dijela otkupa javnih radova. Spomenuta skupština za našu temu značajna je i 
zbog disonantnih tonova koji su se čuli u vezi izgradnje prioritetnih pravaca 
željezničkih pruga u Slavoniji, posebice smjera buduće trase pruge Osijek- 
Đakovo-Vrpolje. 


Oto pl. Štetner zagovarao je pravac Osijek-Ernestinovo-Semeljci- Đako- 
vo-Vrpolje, a čuli su se i planovi u kojima je izostavljen Osijek kao ishodiš- 
te pruge. Tako su predlagani i smjerovi Našice - Đakovo - Vrpolje i Našice - 
Gorjani - Semeljci - Vinkovci (s odvojcima Gorjani - Đakovo - Vrpolje i 
Vinkovci - Osijek). No, svi ti prijedlozi bili su odbijeni. Uži odbor smatrao je 
optimalnim rješenjem pravac Osijek - Čepin - Vladislavci - Koprivna - 


moglo, jer da bi moja prisutnost toliko djelovala na Madžare, da bi od svoje ludosti odustali. 
Što Vi velite? Bi I vrijedno bilo tu žrtvu doprinijeti? Stvar je dakako za Đakovo i Osijek od 
neizmjerne vrijednosti, a po mojem mnijenju, moj opzicionalni položaj ne bi se po tomu nima- 
lo promijenio. Osječani su vrlo ogorčeni proti Madžarom i s punim pravom. Eto im plaća za 
njihovo madžarsko oduševljenje!“ Korespondencija Rački-Strossmayer, knjiga druga, 
(Zagreb, 1929), 74. 

“.N. ATANASIJEV-PLAVŠIĆ, isto, 117. O tome vidi i: Zlata ŽIVAKOVIĆ-KERŽE, 
Urbanizacija i promet grada Osijeka na prijelazu stoljeća (1868.-1918.), (Osijek, 1996), 117. 


*" Vjesnik županije virovitičke, br. 20, 1894., 159. (dalje: VŽV) 
3! Isto, br. 22, 1894., 170-171. 

Semeljci - Kešinci - Mrzović - Vučevci - Forkuševci - Đakovo - Vrpolje. 
Prijedlog odbora skupština je jednoglasno prihvatila, a u pododbor izabrala 
Dragutina Kršnjavog i Zvonimira Žepića kao predstojnike interesnih kotara. 


Nedugo nakon županijske skupštine Ugarsko ministarstvo trgovine izda- 
lo je na godinu dana Vasi Gjugjeviću preddozvolu za gradnju pruge, i to kao 
vicinalne paravozne želj eznice.?“ 


U intenzivnim aktivnostima vezanim za izgradnju pruge tijekom 1894. 
godine zapaženo mjesto zauzima i istup osječkog Gradskog poglavarstva. 
Ono je 12. studenoga iste godine donijelo odluku da će izgradnju željeznice 
poduprijeti svim sredstvima. U tu svrhu osigurana je pripomoć u nabavi 
temeljnih dionica i izabran Odbor na čelu s osječkim gradonačelnikom 
Antunom Rotterom. Uloga Odbora bila je da u koordinaciji sa županijskim 
jekta. U tom smislu odlučeno je da se u Đakovo pošalje izaslanstvo koje bi 
za cijeli projekt trebalo zainteresirati biskupa Strossmayera. Nadalje, već 
početkom sljedeće godine, 7. siječnja 1895., Odbor je uspio organizirati sku- 
pštinu interesenata i na noj u manjoj mjeri revidirati usvojenu trasu pruge. 
Kao najkraći, i za gospodarstvo Osijeka najoptimalniji smjer, smatrao se onaj 
koji bi išao od Osijeka preko Čepina, Vuke, Semeljaca, Širokog Polja i Đako- 
va, a ne, kako je usvojeno na županijskoj skupštini, od Osijeka preko Čepi- 
na, Vladislavaca, Koprivne, Semeljaca, Mrzovića, Vučevaca, Forkuševaca i 
Đakova. Uz navedene razloge, argument za izmjenu trase bio je i taj što je 
novopredloženi smjer pruge trebao prolaziti kroz veća, i samim tim značaj- 
nija mjesta. 

Početni zanos zasnovan na konkretnim rezultatima prisutan je tijekom 
1895. godine. Na županijskoj skupštini održanoj svibnja mjeseca * konstati- 
rano je da su okončani radovi oko trasiranja pruge, te izražena smiona očeki- 
vanja ,,da će se doskora gradnja ožitvoriti“. Nekako u isto vrijeme savjetnik 
u ministarstvu trgovine Julio pl. Geduly izvršio je pregled trasirane pruge, 
dok je savjetnik ministra Ehrenhofer 26., 27. i 28. lipnja te godine predsje- 
davao političkom ophodnjom pruge. Utvrđeni su pružni prijelazi, ali i 
određeni manji propusti, koji, doduše, nisu značajnije narušili pozitivnu sliku 
do tada izvršenih radova. 


Kako su sve predradnje valjano provedene bilo je za očekivati da će 
Ministarstvo trgovine, u najskorije vrijeme, izdati dozvolu za početak grad- 
nje. No, kako se to nije dogodilo tijekom tekuće godine, a ni početkom 1896., 
oformljeno je izaslanstvo grada Osijeka i županije Virovitičke, na čelu sa 


*? Isto, br. 23, 1894., 183. 

# Z. ŽIVAKOVIĆ-KERŽE, isto, 117-118; VŽV, br. 23, 1894., 183. 
* VŽV, br. 11, 1895., 81. 

#5 VŽV, br. 13, 1895., 103. 

županom dr. Teodorom grofom Pejačevićem,*“* koje je 21. veljače primio ban 
K. Hedervary. 


Delegacija je dobila podršku bana oko ustupanja dijela doprinosa iz 
Krajiške investicione zaklade, kao i njegovu osobnu podršku cjelokupnom 
projektu koju je, uostalom, obećao još 1894. godine. Ban je tom prilikom 
istaknuo ,,da mu je važnost te pruge, osobito njena važnost za grad Osijek, 
poznata, a uslijed toga te pošto znade, da je ta izgradnja vruća želja grada 
Osijeka, i pošto on napredak slavonske metropole živo želi, to da će izgrad- 
nju te pruge moralno i materijalno poduprijeti.“ 


Da to nisu bile tek kurtoazne izjave svjedoči činjenica što je izaslanstvo 
još istog dana, zajedno s banom, otputovalo u Budimpeštu i bilo primljeno u 
Ministarstvu trgovine. Ministar trgovine Danieli izrazio je podršku njihovim 
nastojanjima, ali nikako ne bezrezervnu. Nakon općih mjesta o brizi za 
Slavoniju, a u tom kontekstu i potrebi gradnje transverzalne pruge Osijek - 
Đakovo - Vrpolje, slijedila je manje optimistična ministrova izjava da će 
ministarstvo podržati njezinu gradnju ,,prema mogućnosti i raspoloživim 
sredstvima.“ 


U ovoj fazi plana izgradnje 47,6 kilometara pruge Osijek - Đakovo - 
Vrpolje bilo je planirano utrošiti 1.715.000 forinti, tj. 36.000 forinti po jed- 
nom kilometru. Dodatna sredstva trebala su se izdvojiti za gradnju pet željez- 
ničkih postaja i neophodna prometna sredstva. 


Dio sredstava za gradnju pruge, između ostalih, trebala je izdvojiti 
Virovitička županija, grad Osijek, te područne općine koje bi od pruge imale 
neposrednu korist. Donesen je zaključak da bi pojedina mjesta iz svojih šum- 
skih glavnica trebala kupiti određeni broj temeljnih dionica, i to: Forkuševci 
za 10.000 forinti, Tomašanci za 5. 000, Beketinci za 10.000, Široko Polje za 
30.000, Semeljci za 30.000, Kešinci za 8. 000, Koritna za 15.000, i Punitovci 
za 10.000 forinti. Čepin i Dopsin trebali su izdvojiti znatno manja sredstva 
(2.000, odnosno 2.594 forinte) koja bi se namaknula iz zakupa šumske krče- 
vine. Sva spomenuta mjesta bila su spremna i besplatno ustupiti zemljišta 
potrebna za gradnju željeznice. Takav prijedlog prihvatili su i Viškovci, 
Vuka, Piškorevci, Budrovci i Strizivojna. 


U vezi s financijskim doprinosom pojedinih mjesta izgradnji pruge sva- 
kako treba istaknuti da obveze nisu uvijek prihvaćane bez stanovitih rezervi. 
Širokopoljčani su, npr. bili spremni ispoštovati dogovoreno, ali uz uvjet da 
željeznička postaja ne smije biti udaljena od sela više od tri kilometra. 
Semeljčani su bili čak spremni i povećati svoj iznos uz uvjet da stanica od 
sela ne bude udaljenija od dva kilometra. Slične su zahtjeve imali i predstav- 


** Osim Pejačevića izaslanstvo su činili: podžupan Chavrak, gradonačelnik Graff, župa- 
nijski zastupnik Barlović i dvojica gradskih zastupnika, Plavšić i Weiss. 


?" VŽV, br. 3, 1896., 23. 
38 
Isto 

nici Dopsina i Kešinaca. U ovoj fazi zatvaranja financijske konstrukcije 
izgradnje pruge općine Mrzović i Đakovo nisu sudjelovale. Naime, Đako- 
včani koji su trebali uplatiti 30.000 forinti prijedlog nisu prihvatili ,jer nisu 
dovoljnom većinom posjedovnih glasova stvoreni.“ : 


Da bi se namaknula potrebna svota novca, jer prikupljeno početkom 
1897. godine nije bilo dovoljno za početak gradnje, ban Hedervary je, držeći 
se svojih obećanja, nastojao ,,staviti u izgled“ 100.000 forinti iz Krajiške 
investicione zaklade - i to pod relativno povoljnim uvjetima. Uz pretpostav- 
ku da ministarstvo trgovine povisi svoj prinos za 50.000 forinti, a to se oče- 
kivalo, u tom slučaju za izgradnju pruge nedostajalo bi još samo 40.000 
forinti koje se namjeravalo osigurati dodatnim izdvajanjima svih zainteresi- 
ranih, ponajprije županije Virovitičke i grada Osijeka.“ 

Što je od planiranog ostvareno, teško je reći. Pouzdano možemo tvrditi 
tek to da je Đakovo naknadno prihvatilo svoj dio financijskih obveza,“ a 
Ministarstvo trgovine odbilo dodijeliti naknadno tražena sredstva.“ 


Problemi financijske prirode, kao i naznaka da ministarstvo trgovine 
najozbiljnije razmišlja da planiranu željeznicu, kao važnu transverzalnu 
prometnicu koja bi trebala povezati Budimpeštu sa Sarajevom, podigne na 
rang željeznice I. reda i izradi o državnom trošku, dodatno je zakomplici- 
rala već i onako kompliciranu situaciju oko početka gradnje. Inicijativa 
ministarstva imala je za posljedicu obustavu svih konkretnih aktivnosti oko 
realizacije vicinalne željeznice Osijek-Đakovo-Vrpolje, dok je ideju da se 
pruga gradi kao željeznica I. reda, objektivno, bilo teško pokrenuti s mrtve 
točke. 


Da bi se novonastala pat situacija što brže razriješila Trgovačko-obrtnič- 
ka komora za Slavoniju obratila se Teodoru Pejačeviću, velikom županu 
županije Virovitičke, s molbom da u ministarstvo trgovine ,,predvede“ depu- 
taciju kojoj bi bio omogućen prijem kod ministra Ernesta Daniela. Pejačević 
je inicijativu prihvatio. U veljači 1898. delegacija je u Budimpešti obavila 
željene razgovore s ministrom, ali bez konkretnih rezultata. Ministar Daniel 
istaknuo je u razgovoru s članovima deputacije ,,da će obzirom na po depu- 
taciji navedene razloge o važnosti upitne željeznice nastojati, da se ta željez- 
nica kao glavna linija prvog reda izgradi, te ako to nikako nebi bilo moguće, 
da će učiniti odredbu, da se željeznica Osijek-Đakovo-Vrpolje još tečajem 
iste godine kao vicinalna željeznica graditi odpočne.“““ 


* VŽV, br. 6, 1896., 46. 

4 VŽV, br. 1, 1897., 8. 

“ Vidi izvješće sa županijske skupštine od 10. lipnja 1897., VŽV, br. 12, 1897., 94-95. 
# VŽV, br. 19, 1897., 154. 


i Ugarska kreditna banka bila je jedno vrijeme zainteresirana investirati u taj projekt, ali 
je ubrzo odustala. 


“ N. ATANASIJEV-PLAVŠIĆ, isto, 173. 

Od ministrovih obećanja tijekom tekuće godine ništa nije realizirano. 
Početkom sljedeće za ministra trgovine imenovan je Aleksander pl. Hegedus. 
Bez obzira na velika očekivanja slavonskih predstavnika čini se ipak da uče- 
stale promjene čelnih ljudi ministarstva trgovine, pa i ova najnovija, nisu išle 
u prilog oživotvorenja njihovih ambicija. Dapače. Učestale personalne prom- 
jene dodatno su otežavale operacionalizaciju dogovorenog i svakako bili 
jedan u nizu remetećih faktora brže izgradnje pruge. 


U sljedeće dvije godine, tijekom 1900. i 1901. godine, nisu zabilježene 
nove inicijative u vezi s gradnjom pruge. S mrtve točke stvari su se ponovo 
pokrenule tijekom 1902. godine. Pokrenula ih je Trgovačko-obrtnička komo- 
ra za Slavoniju na inicijativu Skupštine zainteresiranih za gradnju pruge 
Osijek - Đakovo - Vrpolje. Naime, kako je Trgovačko-obrtnička komora, pa 
i županija Virovitička, proteklih godina učestalo dobivala peticije u kojima se 
zahtijevala izgradnja pruge, okupljanje svih zainteresiranih za ovu problema- 
tiku nametnulo se kao nužno, tim više što su čelni ljudi Komore i Županije 
smatrali da bi upravo jedan takav skup mogao pripomoći u ponovnom aktua- 
liziranju i davanju konstruktivnih inicijativa za ishođenje radne dozvole. 
Prvo očekivanje u potpunosti se ispunilo, dok je po pitanju drugog, manje- 
više, sve ostalo po starom. 


Skupštinu je otvorio narodni zastupnik Antun pl. Mihanović, dok je 
glavnu riječ u njezinom radu imao tajnik Trgovačko-obrtničke komore za 
Slavoniju Nikola Plavšić. Nakon njegova izlaganja jednoglasno je zaključe- 
no da bi se svi zainteresirani za izgradnju pruge trebali dodatno angažirati 
kako bi pruga tijekom sljedeće godine bila puštena u javni promet. Kao svo- 
jevrstan prilog provođenju spomenutog zaključka odlučeno je, tko zna po 
koji put, da se oformi izaslanstvo koje bi posjetilo ministra trgovine i upoz- 
nalo ga sa zaključcima Skupštine. 


U relativno kratkom roku, za nepunih mjesec dana, sastavljeno je brojem 
i društvenim funkcijama respektabilno izaslanstvo“ koje je 4. ožujka 1902. 
godine primio ministar Hegedus. 


Nakon što se upoznao sa zahtjevima izaslanstva ministar je potvrdio ,,da 
ugarska vlada ne stoji više u nikakovoj obvezi prema ugarskoj kreditnoj 
banki radi izvedenja po njoj u istom pravcu projektirane željeznice prvog 
reda, ali da se glede izdanja gradjevne koncesije za gradnju vicinalne željez- 
nice nije moglo ništa odlučiti radi pomanjkanja sredstava.“" “Dodatni pro- 
blem, istaknuo je ministar, bio je u tomu što je izdana dozvola za gradnju 
pruge Doboj - Šamac na koju moraju biti priključene sve pruge željeznica 
prvoga reda. Izgradnja spomenute pruge imala bi za posljedicu određene 


# VŽV, br. 3, 1902., 29; N. ATANASIJEV- PLAVŠIĆ, isto, 181. 


“5 U izaslanstvu su bili: Ervin pl. Cseh, grof Teodor Pejačević, Ivan pl. Adamović, Antun 
pl. Mihalović, doktori Maksimović i Schwarzmayer, Levin pl. Chavrak, Julije Pfeiffer od 
Orlovnjaka, osječki gradonačelnik Graff i mnogi drugi. 


“ N. ATANASIJEV-PLAVŠIĆ, isto, 181. 

preinake u već postojećim nacrtima za prugu Osijek - Đakovo - Vrpolje, a nji- 
hovo korigiranje, naravno - dodatno vrijeme. Unatoč svemu, istaknuo je na 
kraju ministar, baš kao i toliki njegovi prethodnici, kada ti uvjeti budu ispunje- 
ni, tada više neće biti zapreka gradnji. 

Uslijedile su personalne promjene u ministarstvu trgovine, zatim još 
jedna predstavka potkraj srpnja tekuće godine, no značajnijih pomaka nije 
bilo. Zapravo je, ali samo ako se najnovije inicijative sagledaju kao karike u 
procesu koji će, u konačnici, ipak dovesti do željenog cilja — izgradnje vici- 
nalne željeznice Osijek-Đakovo-Vrpolje. 

Godine 1903., po pitanju izgradnje pruge, nije bilo radikalnijih pomaka. 
Da se inicijativa zainteresiranih krugova iz prošle godine ne bi u potpunosti 
ugasila župan Virovitičke županije nastojao joj je održati vitalitet molbama 
banu i ministru trgovine. No, u tim molbama nije bilo novih momenata. 
Sadržajno, one su predstavljale tek apel velikog župana najvišim državnim 
dužnosnicima da ulože sav svoj autoritet kako bi izgradnja pruge otpočela što 
je moguće prije.“ 

O nekim aspektima izgradnje pruge, uglavnom financijske prirode, bilo 
je riječi i na skupštinama županije Virovitičke održanim u svibnju i listopadu 
te godine. 

Dugo iščekivana dozvola za gradnju pruge konačno je izdana rujna 
1904. godine. Prethodio joj je ponovni političko-tehnički ophod pruge pro- 
veden sredinom kolovoza iste godine. Ophod je izvršila poveća delegacija na 
čelu s pl. Spanyem, tehničkim savjetnikom ministarstva trgovine. Osim 
njega, delegaciju su sačinjavali od vlade imenovani nadinženjer Stani- 
savljević, satnik kod ratnog ministarstva pl. Partyka, povjerenik vrhovnog 
nadzorništva za željeznice i brodarstvo Medanich, podžupan Virovitičke 
županije Žepić i drugi. Nakon provedene rasprave na ime ministra trgovine 
izdana je građevinska dozvola, a odmah su otpočeli i radovi. Njihov završe- 
tak planiran je za kolovoz 1905. godine.“ 


3.2 Izgradnja pruge 


O tomu kako su tekli sami radovi na izgradnji pruge nema puno pisanih 
tragova. O njihovom obujmu, rokovima gradnje i najsitnijim tehničkim poje- 
dinostima doznajemo iz Dozvolne izprave (dalje u tekstu: Dozvola) i 
Nadopunujućeg priloga k dozvolbenoj izpravi glede vicinalne željeznice 
Osijek - Đakovo - Vrpolje (dalje u tekstu: Prilog). ' 


* VŽV, br. 6, 1902., 55. 

* VŽV, br. 14, 1903., 126. 

*%" VŽV, br. 19, 1904., 215. 

*! Sbornik zakona i naredaba valjanih za Hrvatsku i Slavoniju, (Zagreb, 1906), 431-462. 

Dozvola precizno određuje obveze koncesionara pruge, građevno-podu- 
zetničke tvrtke ,,Gfrerer, Schoch i Grossmann“, kao i njihovu spremnost da 
prihvate odstupanja od navedenih uvjeta gradnje ako to procijeni ministar 
trgovine. Da li je, i koliko bilo odstupanja, ne može se reći sa sigurnošću, ali 
i bez tih dodatnih zaduženja koncesionara obveze koje im je nametnulo mini- 
starstvo trgovine bile su znatne. 


Iz Dozvole saznajemo da je za izgradnju i prometno uređenje željezni- 
ce Osijek - Đakovo - Vrpolje bila potrebna faktična glavnica od 3.877.000 
kruna od koje je ,,dozvolbenik“ dužan za prometna sredstva upotrijebiti 
240.000 kruna. Prometna sredstva koncesionari su bili dužni pribaviti u 
tuzemstvu. Od te odredbe moglo se odstupiti samo na temelju dozvole koja 
se morala ,,izmoliti“ od ministarstva trgovine. U istoj točki, nadalje, kaže 
se da je ,,dozvolbenik (...) dužan (...) za radnike, namještene kod gradnje 
željeznice skrbiti se na način, kako je to ustanovljeno u članku 14. obćeni- 
tih ustanova uvjetnih svezaka, tičućih se gradnje državnih željeznica, pri 
čem se uvjetuje, da se kod gradnje imadu po mogućnosti namještati radni- 
ci tuzemne zavičajnosti.“ Prije izdavanja Dozvole koncesionar je bio dužan 
položiti jamčevinu od 170.000 kruna u gotovini ili vrijednosnim papirima. 
»Ako dzvolbenik ne bi udovoljio obvezama, ustanovljenim u nazočnoj 
dozvolnoj izpravi glede izgradnja željeznice, naročito pako glede roka za 
izgradnju pruge, koji je rok ustanovljen u pčlanku 4., to će kr. ug. ministar 
trgovine, kako se to samo po sebi razumije, imati pravo, gore spomenutu 
jamčevinu ili u korist države zaplieniti ili za izgradjenje željeznice, ili za 
pokriće odšteta, za izvlastbu upotriebiti, pokraj čega ostaju nedotaknute u 
niže sliedećem članku 24. sadržane odredbe.“ Koncesionari su prema 
odredbama Dozvole bili limitirani i u formiranju cijena svojih usluga. U 
točki 12. ističe se da je najviša ,,cjenička stavka“ u višem kolnom razredu 
10, a u nižem 6 filira. Preciziraju se također i cijene usluga prijevoza prtlja- 
ga, ,brzovozne robe“, životinja, mrtvaca i kočija. Na istom mjestu od kon- 
cesionara se traži ,,da budu cieničke odredbe u suglasju sa interesima 
domaćeg obrta i produkcije.“ U tom smislu zahtjeva se da sve pogodnosti 
koje vrijede za inozemnu robu vrijede i za domaće proizvode, da se u pro- 
metu usmjerenom prema Jadranskom moru preferiraju domaće luke, kao i 
niz drugih ograničenja vezanih uz tarifnu politiku. U točkama 15., 16.1 17. 
ministarstvo regulira odnos koncesionara prema vojsci, državnim činovni- 
cima, urednicima i podvornicima. Ako putuju po službenoj dužnosti, svi 
oni, zajedno s prtljagom, imali su besplatan prijevoz, ili pak značajnije 
beneficije. Vojnička roba prevozila se ,,uz snižene pristojbene stavke“, dok 
je na zahtjev ministra trgovine koncesionar imao obvezu prijevoza kr. ug. 
pošte. Dozvola je, nadalje, obvezivala koncesionara da u roku od tri mjese- 
ca, računajući od datuma izdavanja Dozvole, ustroji dioničko društvo. Sjedište 
društva moralo je biti u Budimpešti, a službeni poslovni jezik isključivo 
mađarski. Nazočna Dozvola bila je izdana na 90 godina, do 11. rujna 1995. 
godine. ,,Poslije izminuća tih 90 godina prelazi željeznica sa svim svojim 
pripadcima bezplatno u vlastničtvo i slobodno uživanje ugarske države, 

odnosno dozvolbenik ili pravni njegovi nasljednici bit će dužni ovu željez- 
nicu u posve dobrom stanju bezplatno i bezteretno državi predati.“ I na 
kraju, u slučaju da ,,dozvolbenik“ ne bude ispunjavao spomenute obveze, a 
ovdje smo naveli samo dio njih, ministar trgovine ima pravo izreći globu ili 
kaznu od 200 do 20.000 kruna. Ako koncesionar ne bi uplatio propisanu mu 
kaznu ministarstvo će je realizirati ,,administrativnim putem iz ma kojeg 
posjeda željeznice, ili iz prihoda njezina.“ No, ,ako bi dozvolbenik opet 
povriedio dužnosti, temeljeće se na dozvolbenoj izpravi ili na inim zakon- 
skim ustanovama i odredbama, te ako ine represalije ne bi imale željenog 
uspjeha; isto tako ako se ne bi održavali u gornjem &- u 4. ustanovljeni 
rokovi glede predloženja gradjevnih osnova, glede dovršenja gradnje, 
odnosno glede otvorenja prometa, te ako se propust obdržavanja ovih roko- 
va u smislu točke b) članka 11. više puta citovanog propisa o dozvoljivan- 
ju željeznica, osobito pako političkom ili financijalnom krizom ne bi 
mogao opravdati, može kr. ug. ministar trgovine nazočnu dozvolnu izpravu 
ma kada izvan krieposti staviti, te ju prestalom proglasiti tako, da dozvol- 
benik uslied ove odluke ne može naprama državi pod nikakovim naslovom 
podići odštetne zahtjeve.“ 


Ništa manje rezolutne naredbe ministarstvo je iznijelo i u Prilogu. Za 
razliku od onih sadržanih u Dozvoli, koje su, mutatis mutandis, bile obvez- 
ne i za koncesionare drugih vicinalnih željeznica toga vremena, u Prilogu 
se razmatraju uvjeti u pogledu gradnje i prometnog uređenja željeznice 
Osijek - Đakovo - Vrpolje. Na osnovi ovdje danih obvezujućih uputa mora- 
li su biti napravljeni precizni izvedbeni nacrti potrebni za gradnju pruge, 
zgrada i drugih objekata. Bilo kakve improvizacije, čini se, nisu bile 
moguće. Da je tomu uistinu tako navest ću samo neke od naredbi koje to 
plastično ilustriraju. 


U dijelu Priloga koji se odnosi na ,,donju gradnju“ inzistira se da zavoji 
na otvorenoj pruzi ne mogu imati manji polumjer od 300 m, točno je određen 
smjer i uspon željeznice, širina njezina tjemena, visina nasipa i materijal od 
kojeg će biti napravljeni. U slučaju da su nasipi na podvodnom području 
imati će se razina željeznice barem sa 0.80 m iznad najvećeg vodostaja 
povodnje, odnosno nutarnje vode izvesti.“*“ Nadalje, inzistira se da uz dije- 
love pruge koji presijecaju ili dotiču šume moraju biti izgrađeni obrambeni 
rubovi ,,na kojima se imade šuma iz obzira sigurnosti izkrčiti /.../, odkupiti, 
odnosno izvlastiti i kao vlastničtvo pruge omedjašiti“, a na svim mjestima 
gdje se pruga približavala rijeci, potoku ili vodotoku trebalo ju je adekvatno 
osigurati. 


U kojoj mjeri su naredbe u Prilogu date minuciozno rječito govori 
sugestija“ da se kao vezivni materijal za izvedbu propusta od betonskih cije- 
vi smije rabiti isključivo portlandski cement. 


* Na stranicama koje slijede vidjet ćemo da je s nasipima, nakon što je pruga puštena u 
promet, bilo određenih problema. 

Završni dijelovi teksta vezanog za ,,dolnju gradnju“ završavaju s pojedi- 
nostima oko gradnje mostova, cestovnih prijelaza i prostorima pred postaja- 
ma. U uskoj vezi s postajama je i naredba da se ,,na svakoj postaji valja za vrt 
barem 400 m, a kod svake stražarnice na postaji ili prugi isto tako za vrt 
barem 1000 m u tu svrhu prikladno ležećeg i dobre kvalitete zemljišta odku- 
piti, odnosno izvlastiti. Ako postajni vrtovi na mjestima, što ih naznačuje 
nacrt, ne leže na vlažnom, močvarnom ili poplavnom zemljištu, gdje se 
sakuplja nutarnja voda, tada ih ne treba nasipati, nu prema potrebi treba ih 
plodnom zemljom pokriti.“ 


Točka 3. Priloga odnosi se na ,,gornju gradnju“. U njoj su date nared- 
be u vezi sa svim važnijim pojedinostima oko postavljanja tračnica. Tako 
se, npr., kaže, da tračnice moraju biti čelične, po dužnom metru ne lakše od 
23,6 kg, a udaljenost između njih 4,5, odnosno 4,75 metara na priključnim 
postajama (Osijek, Vrpolje). Točno se precizira gdje se, i kako se mogu 
postaviti već rabljene šine, traverze i podložne pločice, te koji materijal 
mora biti novi. Obične podvale, neizostavno, ističu autori Priloga, treba 
praviti od hrastovine. 


Na mjestu gdje se govori o mogućnosti izgradnje ,,postajnih nuzgrednih 
kolotečina“ spominje se i moguće ,,produljenje završne kolotečine postaje 
Djakovo do paromlina /.../.“ 


Što se pak tiče postaja, u Prilogu stoji da ih se treba izgraditi sedam: u 
Čepinu, Vladislavcima, Vuki - Dopsinu, Semeljcima - Širokom Polju, 
Viškovcima, Đakovu i Budrovcima - Piškorevcima.“* Uz nabrojane postaje 
predviđena je i gradnja dodatnih objekata. U Đakovu je uz prijemnu zgradu 
na kat predviđena i izgradnja prizemne postajne stražarnice, ,,kolibe“ za robu, 
otvorenog stovarišta, skladišta za ,,uzdržavanje“ pruge, stovarišta za stoku, 
šablona za tovarenje, mostne glave, posebno stojećeg zahoda s ručnim skla- 
dištem, kućnog zdenca, jame za smeće, gospodarskog dvorišta, krušne peći 
te dvije stražarnice. 


»9ve zgrade, što služe ma i samo djelomice za stan, pisarne ili čekaoni- 
ce, treba da budu već kod otvorenja pruge tako dogotovljene, da odgovaraju 
i zahtjevima javnog zdrav., a svi zdenci odnosno istoj svrsi odgovarajuće 
izvedbe kod postaja i stražarnica treba da daju čistu, dobru pitku vodu u 
dovoljnoj količini.“ Na postajama gdje je predviđena gradnja od kamena ili 
opeka, insistira se i na uređivanju odvodnih kanala. 

Osim spomenutih obveza koncesionari su bili dužni izgraditi ,,poslovni 
brzojav“ koji bi omogućio kontakt između pojedinih stanica, brklje za zatva- 
ranje cestovnih prijelaza, potrebnu signalizaciju, kao i niz drugih pojedinosti 
potrebnih za nesmetani i siguran promet. 


3 Postaje u Osijeku i Vrpolju napravljene su ranije. 


* O izgradnji na drugim postajama, a i ona je planirana, doduše u nešto smanjenom 
obujmu, vidi “Tabelarni izkaz gradnja, gradjevina i uredjaja na postajama“ (str. 456-7) 

Je li sve propisano Dozvolom 1 Prilogom uistinu i realizirano, teško je 
reći. Sudeći prema karakteru države koja je uvjete propisala malo je vjero- 
jatno da je prugu bilo moguće pustiti u promet, a da prethodno nije bilo udo- 
voljeno barem većem dijelu onoga što se od koncesionara zahtijevalo. Foto- 
grafije postaja snimljene dvadesetih godina, kao i njihov sadašnji izgled, 
dodatno potvrđuju iznesenu hipotezu. No, ima argumenata i za drugačije 
pretpostavke.“ 


Sama gradnja, čini se, tekla je brzo, bez većih poteškoća. Sve je ukazi- 
valo da bi pruga mogla biti izgrađena u predviđenom roku. 


Da bi osigurali nesmetano financiranje radova koncesionari su se obrati- 
li gradu Osijeku s molbom da im od zajamčene subvencije od 100.000 kruna 
u najskorije vrijeme isplati 60.000 kruna. Na sjednici Gradskog poglavarst- 
va, održanoj nekoliko dana kasnije, razmatrana je njihova molba i odlučeno 
,da im se predujmovno izplaćuje odobrena subvencija od 60.000 K. 
Odobrava se, da se odmah izplati zahtievani dio iznosa pod uslovom, da se 
jedan zastupnik grada izabere u ravnateljsko vijeće, a ostatak od 40.000 K. 
tek će se onda izplatiti, kad se gradu temeljne dionice za cieli iznos od 
100.000 K. izplate.“** 


Za slične zahtjeve tvrtke ,,Gfrerer, Schoch i Grossmann“ razumijevanja 
je imala i Skupština županije Virovitičke. Nakon što je podžupan vijećnicima 
pobliže obrazložio zahtjeve koncesionara Skupština je donijela odluku kojom 
odobrava produljenje roka za izgradnju željeznice do 1. listopada 1905. godi- 
ne i isplatu votarine po Županijskoj skupštini i Zemaljskoj vladi u Zagrebu 
odobrene subvencije od 170.000 kruna za temeljne dionice iz 3/4 otkupa jav- 
nih radova. Sve to Skupština je dozvolila uz uvjet da se ispoštuju rokovi 
gradnje, te da koncesionari kao jamčevinu polože temeljne dionice drugih 
željeznica. ,,Na upit g. skupštinara Švaremayera, kako da se prema pitanju 
drže one občine i zem. zajednice, koje su takodjer votirale subvenciju“ 
podžupan je odgovorio ,,da županijska skupština stvara zaključke za župani- 
ju, a za obćine njihova zastupstva uz redovno odobravanje.“ 


Takvu odluku Županijske skupštine odobrila je i Zemaljska vlada. * 


Osječka ,,Narodna obrana“ izvijestila je čitatelje početkom srpnja da 
gradnja željeznice Osiek - Djakovo - Vrpolje napreduje dosta brzo, tako da 
su tračnice od Osieka pa skroz do Djakova jur postavljene, na kojima se po 
cieloj pruzi nesmetano voze vlakovi sa gradnjom za tu željeznicu. Prema 


55 pure pp : : š a E 
Tu ponajprije mislim na priloge objavljene na stranicama Narodne obrane, pisane 
prije, ali i neposredno nakon otvaranja pruge. O tome više na stranicama koje slijede. 


** Narodna obrana, 30. 6. 1905., 2. 
*"" VŽV, br. 13, 1905., 122. 

** VŽV, br. 16, 1905., 152. 

* Narodna obrana, 3. 7. 1905., 3. 

tomu imade izgleda, da bi se ova vicinalna željeznička pruga mogla već pod 
konac mjeseca kolovoza predati javnom prometu.“ 


Optimistične i izjave oko završetka gradnje isti list prenosi i u broju od 21. 
srpnja 1905., * da bi nešto kasnije, potkraj kolovoza, prenio informaciju 
kako se svečano otvaranje pruge očekuje 9. rujna te godine. Nakon što će još 
jednom netočno izvijestiti o datumu otvaranja pruge, & list će najaviti njezin 
ophod za 9. rujna tekuće godine s početkom u 10 sati. Vođenje tehničko- 
redarstvenog ophoda, ističe se na istom mjestu, povjerit će se ministarskom 
savjetniku Vladimiru Ehrenhoferu.* 


Da oko izgradnje pruge nije baš sve išlo po planu doznajemo (ponovno) 
sa stranica oporbene Varodne obrane. U broju od siječnja 1905. godine“ rea- 
gira se na pisanje Die Slavonische Presse koje je u crtici o gradnji pruge ime 
Đakovo pisalo Djakovar. Autor priloga ističe da je ministarstvo trgovine 
odredilo da se željezničke stanice na pruzi Osijek - Đakovo - Vrpolje moraju 
označavati hrvatskim imenima, tj. po hrvatskom službenom mjesnopisnom 
rječniku, a to što ih u suparničkom listu pišu u mađarskoj varijanti kvalifici- 
ra kao nacionalističku provokaciju. 


Drugi ,,incident“ zapravo je reakcija na izravne negativnosti vezane uz 
izgradnju pruge. U prilogu o njemu, a on je uistinu indikativan pa ga stoga 
prenosim u cijelosti, kaže se da su se ,,stanovnici uzduž željezničke pruge 
Osiek - Djakovo - Vrpolje nadali /.../ od novogradnje željeznice, da će imati 
izdašnu korist, ali ova pruga, koja će naskoro otvorena biti, pokazuje se više 
štetnom nego koristnom. Strojovodje i ložitelji lokomotiva, da se mogu jefti- 
nije rakijom napiti, primali su za nekoliko filira putnike i povezli ih do želje- 
nih stanica. Od tih putnika znatan je broj usljed željezničke nesreće nastra- 
dao. To nije nikakovo čudo, jer je pruga tek novo nasuta, pa nije jošte stalna. 


Druga ali jošte veća šteta nastaje od tih strojovodja i ložitelja uslied nji- 
hova zlobnog ponašanja. Juće je naime oko pol dvanajst sati polazio vlak 
preko Djakova u Vrpolje, koji je poćinio vatru na vlastelinskim usjevima u 
polju Varošine zvanom. Tek što je ova vatra utrnuta bila, dodje poljar iz dru- 
goga polja Kuševca te javi, da je tamo vlastelinski usjev gorio, koji je u 
krstovima složen. Vatra se je dogodila da je netko sa željeznice bacio usijani 
drot u složeni žitak, koji se je uslied_razždarenoga drota lako upalio. Sreća 
je, što je vrieme mirno bilo, jer bi inače ciela polja izgorila. Vlastelinstvo 
Djakovo, koje usljed nametnuta požara štetu imade, iztražuje još jasnije 
dokaze /.../ pa će ovu stvar kotarskoj ovlasti prijaviti.“ 


5% Isto, 21. 7. 1905., 3. 
5! Isto, 30. 8. 1905., 3. 


21 prilogu naslovljenom “Nova željeznica" tvrdi se kako će ona biti otvorena 15. rujna, 
te da će njome prethodno ,,obćiti“ šest vlakova, tri iz Osijeka do Vrpolja, i tri iz Vrpolja u 
Osijek. Navedeni su točni polasci vlakova i cijene voznih karata. Isto, 4. 9. 1905., 2. 


5 Isto, 7. 9. 1905., 2. 
5 Isto, 26. 1. 1905., 3. 
55 Isto, 8. 8. 1905., 3. 

3.3 Otvaranje pruge i prvi problemi 


Dugo očekivani dan za sve one koji su desetak godina nepokolebljivo 
ustrajavali na dokazivanju opravdanosti izgradnje pruge Osijek - Đakovo - 
Vrpolje - ponajprije predstavnike Virovitičke županije, grada Osijeka i 
Trgovačko-obrtničke komore za Slavoniju - konačno je došao. Pruga je sve- 
čano otvorena i predana u promet 11. rujna 1905. godine. Kao što je to i u 
sličnim prilikama bilo uobičajeno, svečanost otvaranja iskorištena je u dnev- 
no-političke svrhe, kao manifestacija privrženosti Monarhiji i visokim poli- 
tičkim dužnosnicima. 

Poseban vlak namijenjen za svečane prilike bio je 11. rujna u 8 sati 
spreman za polazak s osječkog kolodvora. Osim hrvatskog bana grofa 
Pejačevića na kolodvoru, uz prisustvo velikog broja građana, okupljen je bio 
i znatan broj uzvanika, mahom visokih političkih dužnosnika, ali i drugih 
istaknutih osoba. Između ostalih, tu su bili i veliki župan Mihalovich, načel- 
nik Graff, podžupan Žepić, fin. ravnatelj Glad, minist. odsječni savjetnik 
Ehrenhofer, osječki gradski zastupnici: Laubner, Frank, dr. Spitzer, 
Weissmayer, Friml, pl. Reisner i Popović, gradski kapetan Gayer i drugi.“ 


Vlak je, prema pisanju Vjesnika županije virovitičke,“ na svakoj stanici 
dočekan srdačno. U Čepinu je bana pozdravio zastupnik Stjepan Barlović. U 
Vladislavcima visoke goste pozdravio je općinski upravitelj Drakulić, a u 
Vuki-Dopsinu seljak Vojvodić. U Đakovštini doček nije bio ništa manje 
srdačan. U Širokom Polju-Semeljcima na čelu delegacije za doček bili su pred- 
stojnik dr. pl. Vuković i semeljački župnik Pavić. U svom obraćanju banu i 
okupljenim mještanima okolnih sela župnik je naglasio važnost ,,parnog voza 
u ovim krajevima, koji će imati izvoziti prirodne produkte bogate Djakovštine, 
a uvoziti produkte kulture i napretka.“ Slično je bilo i u Viškovcima. Tamo su 
se okupili mještani susjednih Vučevaca, Ivanovaca, Tomašanaca i Gorjana. 
Čast da pozdravi bana pripala je upravniku gorjanske općine. 


U Đakovu je, što je i razumljivo, vlak stajao najduže, a doček je bio 
upravo ,,impozantan“. ,,Gotovo sve Djakovo bilo je na kolodvoru u sveča- 
nom odielu. Školska omladina sa trobojnicama liepo se izticala. Uz kolodvor 
podigla je obćina poseban paviljon za svijetlog bana. Desno paviljonu nala- 
zile se gospodje nar. zastupnika Barlovića i Švaremajera s elitom djakovač- 
kih gospodja i liepih gospodjica, koje su pred preuzvišenog glavara zemlje po 
sagovima posipale ruže.“ Od općinskih zastupnika dočeku su nazočili 
,veletržci“ Kohn, Reichsmann mlađi i Hager, kotarski sudac Kušić, poreznik 
Turković i drugi. 

U prostorima paviljona bana i velikog župana županije Virovitičke poz- 
dravio je narodni zastupnik i đakovački načelnik dr. Svaremayer. U kraćem, 
izrazito dnevno politički intoniranom govoru, prvi čovjek Đakova rekao je: 


5 VŽV, br. 18, 1905., 163. 
5 Isto, 163-166. 

»Davna želja trgovišta Djakovo ispunjena je: željeznica, koja će Djakovo i 
Djakovštinu i njen marni narod u njegovu gospodarskom pregnuću podići, 
eto je od Vas, Preuzvišeni gospodine, javnom prometu predana. Dozvolite 
stoga svietli bane, da Vam se u ime trgovišta Djakovo smjerno poklonim i 
prinesem liepu hvalu od svakoga i svih nas, što se udostjaste tomu po nas i 
po naše gospodarske interese velevažnom činu prisustvovati. 


Znano nam, je, da Vaša Preuzvišenost i kao bivši vrli glavar naše župa- 
nije i sada kao dični glavar naših kraljevina snažnom rukom i visokim umom 
promiće i unapredjuje jedino ono što je od koristi našem narodu i domovini. 
Ali znano nam je i to, da je ovo prometalo, ova željeznica, plod osobite Vaše 
naklonosti, koju poklanjaste i poklanjate ovom kraju. Primite stoga, preuz- 
višeni gospodine, od nas viernih i odanih Djakovčana, liepu hvalu na brizi i 
nastojanju oko našeg boljka, a podjedno uvjerenje, da ćemo kao zahvalni 
sinovi naše hrvatske domovine dnevice slati molitve pred previšnjeg tvorca 
svijeta: da Bog poživi i uzdrži dičnog nam bana grofa Pejacsevicha na slavu 
domovine i probitak naroda!“ 


Ban Pejačević zahvalio se na upućenim mu riječima, te istaknuo da mu 
je posebna čast što je baš on od ministra trgovine određen da otvori ovu 
željeznicu. Na kraju obraćanja ,,skromno“ je izjavio: ,,Ostat ću uvijek onaj, 
koji sam Vam bio, dobar otac.“ 


Nakon kraćeg zaustavljanja na stanici Budrovci - Piškorevci, gdje su 
pozdravljeni od općinskog zastupnika Stipe Blaževića, uzvanici su se u pred- 
viđeno vrijeme dovezli na vrpoljačku stanicu, završnu točku njihova puto- 
vanja. Uz riječi dobrodošlice koje je izrekao vrpoljački župnik Josip 
Wallinger, i nakon njih spontano odigranog šokačkog kola, službeni dio 
svečanog otvaranja pruge približio se kraju. Svečanost je okončana banketom 
u dvorani osječkog ,,Grand Hotela“. 


Tako je, prema pisanju režimskog Vjesnika županije virovitičke, izgleda- 
lo svečano otvaranje pruge Osijek - Đakovo - Vrpolje. Obzirom na ideološki 
profil toga glasila, kao i karaktera same manifestacije, ništa se drugo i nije 
moglo očekivati. Za razliku od toga glasila, Narodna obrana otvaranje pruge 
vidjela je ponešto drugačije. 


U ponedjeljak 11. rujna, na sam dan otvaranja pruge, na prvoj stranici 
lista izašao je uvodnik u kojem se ističe važnost pruge za trgovačke krugove 
grada Osijeka, ali i cijelu Đakovštinu, pa i šire, cijelu Virovitičku županiju. 
No, kaže pisac uvodnika, pruga je trebala biti izgrađena još prije 25 godina, 
u vrijeme kada su Osijek i cijela Đakovština u gospodarskom pogledu staja- 
li znatno bolje. ,,Na razvalinama bogatih seoskih zadruga osnovaše se /danas/ 
velika gospodarstva u rukama tudjinaca; hrvatsko seljaštvo propalo je većim 
dielom, a na njegovo mjesto došli doseljenici.“ 


5 Narodna obrana, 11. 9. 1905., 1. 

Članak završava s ironičnom, ali otprilike točnom anticipacijom tijeka 
svečanosti. ,,Proricat će se", kaže pisac tih redova, “sakupljenom narodu na 
stanicama raj i blaženstvo, što bi ga nova željeznica imala donieti. I držati će 
se govori, izpijati zdravice, a službeno kadilo će ići od ruke do ruke, da naka- 
di tamjanom slave i hvale sve one, koji su si za ovu željeznicu stekli zasluga 
i - koji nisu; a sakupljeni seljački sviet gledat će čudnu paradu i vraćajući se 
svojim kućama isto tako hladan, kao i prije, razmišljati će o svemu, što je 
čuo i vidio, ali sva ta parada jedva će da skine sa njega težki kamen brige i 
zebnje, što ga tišti.“ 

U broju od sljedećeg dana isti list donio je još kritičniji, u pojedinim dije- 
lovima gotovo polemično intonirani osvrt. Konstatira se da je za otvaranje 
pruge, pogotovo na stanicama udaljenijim od Osijeka, bilo iskazano popri- 
lično zanimanje, ali da je držanje ljudi bilo suzdržano, gotovo hladno. 
Klicanja banu gotovo da i nije bilo, a ono malo glasova podrške koji su se 
čuli rezultat su prisile nad ,,školskom mladjarijom“. Hrvatsko ime u svim 
pozdravnim govorima lokalnih dužnosnika vješto se izbjegavalo.“ 


Ono po čemu spomenuti članak zaslužuje posebnu pozornost zapravo je 
pokušaj autora teksta da prokomentira Strossmayerovu suzdržanost u vezi s 
izgradnjom pruge. Autor ističe da biskupova angažmana nije nedostajalo, ali 
u vrijeme kada je izgradnja te pruge mogla pripomoći da ovaj dio Hrvatske 
ne uđe u gospodarski bezizlaznu situaciju. ,Uzkraćivala se je gradnja te 
željeznice sa strane oblasti, jer je baš on bio u Djakovu, jer se je baš njemu 
šteta htjela nanieti, bez obzira na to, da li će se nanieti i tolikom pučanstvu.“ 


Tek kasnije, tvrdi pisac teksta, kada je zbog poznih godina biskupov 
društveni angažman posustao, dozvola za gradnju je izdana, a od 
Strossmayera zatraženo da se oko gradnje angažira. No, on je, ,,duboko 
uvriedjen, ogorčen godinama neuspjeha svoga pravednoga nastojanja odbio 
Kod sudjelovanje.““' Da su odnosi između biskupije i predstavnika vlasti po 
pitanju izgradnje pruge Osijek - Đakovo - Vrpolje bili uistinu narušeni, svje- 
doči i činjenica što nitko od svećenstva nije bio prisutan činu njezina 
službenog otvaranja.“ 


* Za govor koji je u Čepinu održao narodni zastupnik Barlović kaže se da se on (govor) 
»razplinuo“ u ,,slavljenju sadanjega bana, na koga da nije ponosna samo ova ciela županija, 
nego i ciela zemlja. Koja zemlja, to nije rekao, kao što se je u svim pozdravima banu i odgo- 
vorima banovim izbjegavalo ime hrvatsko.“ Isto, 12. 9. 1905., 2. 


7 Isto. 
7! Isto. 


7? U ovom radu, na nekoliko mjesta, spominje se angažman biskupa Strossmayera u 
rješavanju željezničke problematike, kako na nivou cijele Hrvatske, tako i na području 
Virovitičke županije. Da bi se on sagledao u svim pojedinostima, uvažavajući društveni i poli- 
tički kontekst, kao i niz drugih momenata koji su mogli bitno utjecati na zauzimanje biskupo- 
vih stavova o tom pitanju, neophodan je jedan zaseban, analitički rad. Prilog koji sam citirao 
svakako je indikativan, i za daljnja istraživanja poticajan, ali ga nikako ne bismo smjeli bez- 
rezervno prihvatiti. 

Prošlo je samo nekoliko dana redovitog prometovanja prugom, a registri- 
rani su i prvi problemi, ponajprije oni vezani uz red vožnje. Naime, priključci 
na zagrebački, odnosno zemunski vlak, ocijenjeni su krajnje nepovoljnima, pa 
su zatražene određene korekcije. ? O tom problemu raspravljano je tek sljedeće 
godine na proljetnoj skupštini županije Virovitičke.'* Ton raspravi dao je đako- 
vački zastupnik dr. Vladimir Prebeg. * Njegov prijedlog išao je za tim da se 
predstavkom zamoli ravnateljstvo kr. ug. drž. željeznice da, posebno zbog 
potreba trgovišta Đakovo, promijeni red vožnje kako bi putnici imali bolju 
vezu za Zagreb, odnosno Zemun. Isti zastupnik nije bio zadovoljan ni brzinom 
prometovanja vlakova. 


Prebegov prijedlog o promjeni reda vožnje podžupan nije prihvatio. 
Istakao je da ,,pruga Osiek - Djakovo - Vrpolje imade tri vlaka, Djakovo - 
Vrpolje pače četiri, više nego li jedna vicinalna željeznica. Spoj od brzovla- 
ka Zagreb - Zemun bje ukinut, jer nije bilo putnika.“'* Kao kompromisno 
rješenje, s kojim je zastupnik Prebeg bio zadovoljan, odlučeno je da se u 
Đakovu provede anketa oko pitanja valjanosti postojećeg reda vožnje, i tek 
na osnovi dobivenih rezultata planiraju daljnji potezi. 


Anketa je provedena 3., a o zaključcima s njom u vezi raspravljalo se na 
Županijskoj skupštini održanoj 15. studenoga 1906. godine." Na osnovi 
donesenih zaključaka Kr. županijska oblast u Osijeku podnijela je banu 
Teodoru Pejačeviću 1. veljače 1907. godine molbu ,,za uredjenje željezničke 
sveze“. No, prema svemu sudeći, do zadovoljavajućih rješenja nije došlo. 
Barem ne tako brzo.“ 


Osim ispoljenog nezadovoljstva redom vožnje i brzinom vlakova, koji su 
institucionalno artikulirani, negativnih pojava bilo je još, a registrirane su 
uglavnom na stranicama dnevnih listova. 


Već sredinom rujna te godine izvijestila je Narodna obrana, opozicijski 
i nacionalno hipersenzibilni list, o verbalnom sukobu konduktera i putnika u 
vlaku koji je prometovao na relaciji Osijek - Đakovo. Kondukter se putnici- 
ma obraćao na mađarskom, njegovom materinjem - i na željeznici službenim 
jezikom, jezikom koji putnici nisu razumjeli. Na njihovu molbu da govori 
hrvatski kondukter nije pristao, već im je rekao neka se onda voze na hrvat- 
skoj željeznici. 


7 Narodna obrana, 14. 9. 1905., 2. 
" VŽV, br. 13, 1906., 112-122. 


7 O Vladimiru Prebegu (1862.-1944.), odvjetniku, narodnom zastupniku, političaru i 
predsjedniku Hrvatske stranke prava vidi više u Zavičajnici - malo spominjani, prešućivani i 
zaboravljeni, (Slavonski Brod, 2001) 


i VŽV, isto. 
7 VŽV, br. 23, 1906., 129-130. 


: e Izvješće sa glavne skupštine županije Virovitičke održane 15. studenog 1909. godine. 
VZV, br. 22, 1909., str. 197-203. 

Komentator lista smatrao je takav postupak drskim i najoštrije ga osudio, 
jer da ,nije željeznica, počela ni da pravo vozi, a eto se već zbivaju na njoj 
takve nepodobštine.“ 


Sljedeći ,,incident“ vezan je uz popuštanje nasipa. Uslijed obilnih kiša, 
na dva mjesta, tri kilometra od Đakova, i kod Viškovaca, željeznički nasip 
bio je podrovan u tolikoj mjeri da je vožnja prugom bila gotovo nemoguća. 
U ,,Narodnoj obrani“ ovaj slučaj prokomentiran je s neskrivenom ironijom: 
»Doista čvrsta gradnja. Ali za to se čovjek udobno polako vozi i ima vre- 
mena da se nasluša malo zvučnog magjarskoga jezika nadrimagjarskih kon- 
duktera.“ 


O tome kako su tekli radovi na izgradnji pruge, kao što je već istaknuto, 
nemamo pisanih tragova. Barem ne onoliko koliko bi bilo potrebno da se pre- 
ciznije rekonstruira tijek gradnje. Poznato je, naime, da je određenih proble- 
ma bilo oko gradnje željezničkih stanica. Još prije no što je počela njihova 
gradnja, na zahtjev koncesionara Grossmanna, Schocha i Gfrerera, Županija 
je donijela određene zaključke oko reguliranja obveza sela u vezi izgradnje 
kolodvorskih privoznih cesta.“' 


Tom odlukom izbjegnuti su mogući nesporazumi, koji su već bili na 
vidiku, ali su se pojavili drugi, manje očekivani, gotovo bizarni. 


Tinjajući antagonizmi između Budrovaca i Piškorevaca izgradnjom 
pruge ponovno su intenzivirani. Ovaj puta spor je nastao oko naziva željez- 
ničke stanice. Iako je stanica izgrađena na budrovačkom ataru, te iako je pri 
političkoj ophodnji pruge zapisano da će se ona zvati Budrovci - Piškorevci, 
odmah nakon njezina dovršenja postavljen je natpis Piškorevci - Budrovci. 
Nezadovoljni ovim činom Budrovčani su podnijeli predstavku koja je, po 
svemu sudeći, urodila plodom. Argumenti Piškorevčana da je općina, župa i 
pošta u njihovom selu, te da bi stoga i stanica trebala nositi naziv Piškorevci 
- Budrovci, nisu bili dovoljno jaki. ,,Tvrdje je pravo doista na strani 
Budrovčana. Sklopit će se mir, jer je ministarstvu predloženo, da se stanica 
prekrsti u Budrovci - Piškorevci.“* 


Nezadovoljstva je bilo i u vezi s izgledom đakovačkog kolodvora. O 
kakvim se problemima radilo ne znamo, a da ih je bilo svjedoči istup 
gospodina Reichsmana na zasjedanju županijske Skupštine održane 15. stu- 
denoga 1906. godine. U raspravi koja se vodila oko izbora jednog člana u 
ravnateljstvo mjesne željeznice Osijek - Đakovo - Vrpolje, Reichsman je 
ustvrdio kako je prije njezine izgradnje sve obećavano - ,,a sad, kad je 
izgradjena, vidimo, kako nam je. Kolodvor u Djakovu pravo je ruglo.“ : 


? Narodna obrana, 15. 9. 1905., 2. 

“i Isto, 27. 9. 1905., 3. O problemima s nasipima vidi i Narodnu obranu od 3. 10. 1905., 2. 
ŠI VŽV, br. 21, 1903., 181. 

* Isto, br. 19, 1905., 175. 

% Isto, br. 23, 1906., 231. 

Nažalost, ovu tvrdnju đakovački zastupnik u Županijskoj skupštini nije 
pobliže argumentirao. 


Umjesto zaključka 


U planovima izgradnje željezničke mreže u Hrvatskoj Đakovo se prvi 
put spominje sredinom 19. stoljeća, i to kao jedno od mjesta u zamišljenoj 
transverzali koja je trebala povezati istočne dijelove zemlje sa Zagrebom, 
odnosno lukama na jadranskoj obali. Zbog uskogrudnih političkih ciljeva 
Beča i Pešte do realizacije tih projekata nije došlo, tj. došlo je znatno kasni- 
je, u više ili manje radikalnim korekcijama u kojima prolaz pruge kroz sre- 
dište Slavonije, a samim tim i Đakovo, nije dobio potporu na najvišim mje- 
stima odlučivanja. 


Umjesto sredinom, ili najkasnije u prvim desetljećima druge polovice 
19. stoljeća, željeznička pruga prošla je kroz Đakovo tek 1905. godine. 
Vicinalna pruga Osijek - Đakovo - Vrpolje izgrađena je relativno brzo, tek 
za nešto više od godinu dana, ali je na dozvolu za početak radova trebalo 
čekati jako dugo, gotovo četvrt stoljeća. Razloga za to bilo je više, no oni 
politički čine se dominantnim. Intencija mađarskih vladajućih krugova bila 
je što je moguće dulje prometno izolirati grad Osijek od Bosne, a nije za 
zanemariti ni njihov antagonizam prema oporbenom političaru, đakovač- 
kom biskupu Josipu Jurju Strossmayeru koji je, barem u početku, aktivno 
promicao potrebu njezine gradnje. Permanentnim zalaganjem predstavnika 
grada Osijeka, Virovitičke županije i Trgovačko-obrtničke komore za 
Slavoniju, u vrijeme kada se ni s najviših političkih mjesta više nije mogla 
odgađati gradnja te pruge, tim više što je ona u novim političkim i društve- 
nim okolnostima odgovarala i interesima mađarske poduzetničke elite, 
1904. godine izdana je dozvola za početak radova. Pruga je izgrađena uz 
neznatno produljenje zacrtanih rokova, a sudeći prema napucima mini- 
starstva danim u ,,Dozvolnoj izpravi“, koja je obvezivala koncesionare, 
poslovi gradnje morali su se provoditi temeljito. Nakon što je pruga pušte- 
na u promet uočeni su određeni propusti, ali oni nisu bili takve naravi da 
bismo valjanost izvedbe cjelokupnog projekta mogli dovesti u pitanje. Za 
grad Osijek i cijelu Đakovštinu pruga je u prvim godinama svoga postan- 
ka, a i kasnije, imala neprocjenjivi značaj na planu gospodarstva i integra- 
cijskih procesa općenito - kako unutar regije, tako i u njenom povezivanju 
s drugim dijelovima Hrvatske. 

Summary 


ĐAKOVO IN THE RAILWAY PROJECTS 
with Special Regard to the Construction of the Railway 
Osijek-Đakovo-Vrpolje 


Đakovo was for the first time mentioned in the railway construction plans in 
Croatia in the mid-19th century, as one of the towns of a fictitious transversal sup- 
posed to connect the eastern parts of the country with Zagreb, that is, with the ports 
of the Adriatic Sea. Due to the narrow-minded political gaols of Vienna and 
Budapest the projects were not put into practice, 1.e. they were carried out much later, 
with more or less radical adjustments, in which the railway passing through the cen- 
tre of Slavonia, including Đakovo, did not gain support of the highest centres of deci- 
sion-making. 

The railway reached Đakovo only in 1905, instead of in the mid-19th cen- 
tury or at the latest during the first decades of the second half of the 19th century. 
The narrow-gauge Osijek-Đakovo-Vrpolje railway was built rather fast, within 
somewhat more than a year, but the work permit for the beginning of the construc- 
tion works was long in coming, nearly a quarter of a century. Several reasons for thus 
could be found, but political considerations seem to have been dominant. The inten- 
tion of Hungarian ruling circles was to keep the town of Osijek cut off from Bosnia 
as long as possible.  Antagonism towards the opposition politician, Josip Juraj 
Strossmayer, the bishop of Đakovo, who (at least in the beginning) actively promot- 
ed railway construction, should also not be neglected. Thanks to ongoing interces- 
sions from the representatives of the town of Osijek, Virovitica County and the 
Slavonian chamber of trades, the work permit for the beginning of the works was 
issued in 1904, at a time when the railway construction works could no longer be 
delayed, especially because, under the new political and social circumstances, they 
were in the interest of the Hungarian entrepreneurial elite. The railway was built with 
only a negligible prolongation of the agreed deadline. 


According to the ministry's instructions given in the permit (“Dozvolna izpra- 
va“) that was obligatory for concessionaires, the construction works had to be per- 
formed properly. After the railway was opened to traffic, certain failures were 
noticed, but they were not of such significance as to throw doubt upon the whole 
project. The railway was, during the first years of its existence, and also later, of ines- 
timable significance for the town of Osijek and the entire area of Đakovo, with 
respect to economic and integration processes. It was significant within the region as 
well as for its connection to other parts of Croatia. 


